Hlina, Alojz, poslanec NR SR (2013-05-21):
Dobrý deň prajem. Vážená pani predsedajúca, vážený pán minister, vážení kolegovia, dnes je výnimočný deň, poviem prečo, skôr ako poviem. Dovoľte mi uviesť jednu vec, o deviatej, keď mala začať schôdza, sme tu boli, myslím, dvaja. Postupne sa tu trúsia ľudia, ešte aj spravodajca meškal, teraz dovoľte, aby som poinformoval predsa len ľudí, lebo však ja im týmto ľuďom tejto krajiny nezávidím, poviem pravdu, ja vám fakt, to tu nemá ani zmysel, tu vám nikomu, však tu nikto nie je, ľuďom tejto krajiny, ktorí to prípadne, tých zopár, čo to pozerá, to poviem, nezávidím vám ani trošku. Ani trošku vám nezávidím, keď sa pozriem na tú úbohosť, čo je tu a komu ste vydaní napospas, no držím vám palce. Vážení kolegovia, o zákonoch predkladaných v tejto krajine vedia viacej ľudia z technického a čašníci v našom bare, to vám tu zodpovedne prehlasujem, že vedia viacej ako 90 percent poslancov, ktorí tu sedia. To je stav dnešného parlamentu, ja vám poviem, koľko je tu ľudí: za SDKÚ jeden, za KDH jeden, za OĽaNO dvaja a zo SMER-u je tu tri, šesť ľudí, z SaS je spravodajca, keby nebol spravodajca, tak tu nie je, to vám garantujem. A pardon, za OĽaNO ešte plus dvaja. To znamená, to je stav vášho parlamentu, vážení občania, nezávidím vám ani trošku. Dneska je výnimočný deň, poviem prečo je výnimočný. Preto, že keby to pán predseda chcel akože tak nastaviť, tak to tak nenastaví, lebo on nehrá šach na šesť ťahov dopredu. To je proste náhoda, to je znamenie, čo sa stalo. Dneska tu máme ministra, ktorý prišiel zrušiť Protidrogový fond, ani nie tak zrušiť, on bol zrušený v roku 2011, on ho prišiel opraviť, lebo ani zrušiť ho nevieme. Rozumiete, to je, my ho, nie že sme ho vytunelovali, že bohvie, kde chodili kade-tade, bohviečo sa tam robilo, ja neviem, rezignovali sme na to, zrušili sme Protidrogový fond a ešte sme ho ani nevedeli zrušiť, čiže dneska ho zrušíme tak, aby sme ho mohli zrušiť. To znamená, hádžeme uterák na protidrogovú problematiku, dá sa to možno aj tak povedať, a o zákon neskôr, o dva zákony neskôr, tu pán minister doniesol normu, ktorá bude upravovať sadzby pri trestných činoch, pri držbe a distribúcii drog. Vážení občania, pokračujem v tom, čo som hovoril, ani trošku vám nezávidím. Náš pán minister, váš pán minister spravodlivosti prišiel k nám na výbor pre obranu a bezpečnosť a pri obhajobe, budem sa tomu venovať priamo pri tom Trestnom zákone, pri obhajobe tej zmeny povedal, však tí užívatelia potrebujú právne istoty – to som odcitoval – a ja dopĺňam: užívatelia a distribútori. Jaj, ľudia moji zlatí, SMER vám ide dávať právne istoty dílerom a distribútorom drog a keď ste tu mali možnosť hlasovať o tom, či chcete vedieť, aká je právna istota občanov, ktorí trpia pod nebankovými subjektmi, tak to neprešlo. Načo je tento parlament? Tak prídete tu, budete hlasovať, aby ste dali právne istoty a týmto nedávate, títo nepotrebujú, tí vás nezaujímajú? Ako krajšie sa to dá nastaviť, aby to bolo jasné, že čo je toto za parlament, komu robíte hanbu? To je, nezaslúžite si, aby sa tu svietilo, tak to poviem, tí ľudia v tom technickom, tí čašníci v bare vedia viac o zákonoch, opakujem sa, presne tak to bolo svedkom aj minule, ako to dopadlo. Pán minister, tomu sa teda, samozrejme, nebudem, skôr ako to poviem, ešte predbehnem si trošku, včera som bol u vás na vašom ministerstve, ani neviete, ale nevadí, (Reakcia ministra.) prosím? Však nie, ja som sa nechcel ohlásiť, ja som si ani nenárokoval, ja som bol u vás u človeka, ktorý sa venuje legislatíve, som mu dal návrh pozmeňovacieho zákonu s tým, že rozkryjeme to potom v tej diskusii, pri tom vašom bode, že o čo vám ide, dobre, že či to bolo riešením, keď chcete riešiť tu ako útrpné príbehy. Kolega Poliačik rozpráva, že chytia chudáka s jednou marihuanou a zničí mu život. Že či je to príbeh smutných príbehov nešťastia niekoho, s tým ja nemám problém a som ochotný na tú tému debatovať, alebo je to možno hľadanie blue ocean nového trhu pre niekoho, lebo to poskytnutie toho, že ak dovolíte niekomu probačný dohľad podmienečne alebo osem rokov, to je tak interesantné pre niekoho, ako sa s tým dá krásne narábať, že to jeden nevymyslí. Neviem, aké je nastavenie priorít tejto vlády, fakt neviem, 41-tisíc dôchodcov žije zo sumy 116 eur, takto stačí urobiť a zmenilo by sa to, nič by sa nikomu nestalo, nariadením vlády stačí zmeniť základnú sumu, nie je tu návrh zákona a predpokladám, že zase nie. V čom je vaša misia, v čom je vaše poslanie, čo tu chcete urobiť, čo chcete odovzdať, v čom chcete tým ľuďom pomôcť? Chcete to tak, aby sa to dalo udržať? Takto to neudržíte, to sa zrúti, celé sa to zrúti, BMG Invest je šuvix oproti tomu, čo sa deje teraz! Tuná sedí pán minister a tu mala sedieť celá opozícia a každý jeden mal vystúpiť a povedať, tak vy sem prídete s trestným právom, s niečím, čo nie je až tak podstatné pre túto chvíľu, ale dobre. Ale v tejto súvislosti vám pripomínam, že tú sú tisíce ľudí, ktorí trpia, a možno by vám to došlo, pán minister, že sa tomu treba venovať. Ale vám to nedôjde, lebo vám to ani nemá kto povedať a možno im tiež na tom nezáleží. Komu tu na čom záleží, takto málo stačí, aby tisíce ľudí netrpeli tak, ako trpia, netreba veľa a vy sem donesiete jednu normu, ktorá je pre niekoho podstatná, pre niekoho životne podstatná, ale oproti tomu, čo sa tu v tejto krajine deje, má nulitný význam, nulitný. Poviem to v tej ďalšej časti, v čom je nebezpečie toho a v čom komu vlastne slúžite, slúžite, niekedy je mi z toho normálne zle, tak vám poviem. Dôjdem sem ráno na deviatu, tu mala byť tma, kde ste, kde sú tí ľudia, kde ste poslanci, kde? Ešte nesvieti tak slnko, o chvíľu začne, budete vysedávať po nábrežiach, budete piť kávu a tváriť sa, že zachraňujete svet. Nerobíte nič! Tu ste mali zachraňovať svet, tu ste mali zachraňovať, máte tu ministra spravodlivosti, ktorý môže nastaviť svoje zákony tak, že tisícom ľudí sa pomôže, kde ste, nie ste, nie ste tu. Ďakujem. (Potlesk.)